Γνωμοδότηση της Οικονομικής και Κοινωνικής Επιτροπής σχετικά με την "Πρόταση κανονισμού του Ευρωπαϊκού Κοινοβουλίου και του Συμβουλίου σχετικά με την τροποποίηση του κανονισμού αριθ. 58/97 (ΕΚ, Ευρατόμ) του Συμβουλίου για τις στατιστικές διάρθρωσης των επιχειρήσεων"

(2001/C 260/10)

Στις 21 Φεβρουαρίου 2001, και σύμφωνα με το άρθρο 262 της Συνθήκης περί ιδρύσεως της Ευρωπαϊκής Κοινότητας, το Συμβούλιο αποφάσισε να ζητήσει τη γνωμοδότηση της Οικονομικής και Κοινωνικής Επιτροπής σχετικά με την ανωτέρω πρόταση.

Το τμήμα "Οικονομική και νομισματική ένωση, οικονομική και κοινωνική συνοχή", στο οποίο ανατέθηκε η προετοιμασία των σχετικών εργασιών της ΟΚΕ, υιοθέτησε τη γνωμοδότησή του στις 26 Ιουνίου 2001, με βάση εισηγητική έκθεση του κ. J. Bento Gonçalves.

Κατά την 383η σύνοδο ολομέλειας της 11ης και 12ης Ιουλίου 2001 (συνεδρίαση της 11ης Ιουλίου), η Οικονομική και Κοινωνική Επιτροπή υιοθέτησε με 112 ψήφους υπέρ, 0 ψήφους κατά και 5 αποχές την ακόλουθη γνωμοδότηση.

1. Εισαγωγή

1.1. Η παρούσα γνωμοδότηση εκφράζει τις απόψεις τις ΟΚΕ μόνον για τις προτεινόμενες τροποποιήσεις του κανονισμού (ΕΚ) αριθ. 58/97, που αναφέρονται στο σημείο 2 (σύνθεση του περιεχομένου της πρότασης), δεδομένου ότι ο προαναφερθείς κανονισμός έχει ήδη αποτελέσει αντικείμενο γνωμοδότησης της ΟΚΕ(1).

1.1.1. O προαναφερθείς κανονισμός αποτελεί το βασικό νομικό πλαίσιο για τη συλλογή, επεξεργασία, διαβίβαση και αξιολόγηση των κοινοτικών στατιστικών στοιχείων που αφορούν τη διάρθρωση, τη δραστηριότητα, την ανταγωνιστικότητα και τα αποτελέσματα των επιχειρήσεων.

1.2. Η συνεχής αξιολόγηση της λειτουργίας της ενιαίας αγοράς χρηματοπιστωτικών υπηρεσιών και των οικονομικών στατιστικών στοιχείων που αφορούν τα χρηματοπιστωτικά ιδρύματα, τα συνταξιοδοτικά ταμεία και την παροχή άλλων χρηματοπιστωτικών υπηρεσιών είναι απολύτως απαραίτητη για τη διασφάλιση της εξέλιξης της ενιαίας αγοράς, διότι καθιστά δυνατή την ουσιαστική αξιολόγηση της ανταγωνιστικότητας και του δυναμισμού της επιτρέποντας τη σύγκριση του οικονομικού χώρου της Ευρωπαϊκής Ένωσης με τον αντίστοιχο χώρο άλλων μεγάλων οικονομικών ζωνών του κόσμου.

1.3. Όσον αφορά τους κανονισμούς για το περιβάλλον είναι αναγκαία η αξιολόγηση του κόστους που απαιτείται για τη συμμόρφωση στα προβλεπόμενα από αυτούς, διότι κατά τον τρόπο αυτό θα καταστεί δυνατή η βελτίωση του σχεδιασμού, της εφαρμογής και της θέσπισης των ρυθμίσεων που έχουν ως αντικείμενο το περιβάλλον.

1.3.1. Η ύπαρξη εναρμονισμένων και γενικών στοιχείων για τις δαπάνες που αφορούν την προστασία του περιβάλλοντος παρέχει τη δυνατότητα της καλύτερης κατάρτισης των σχετικών πολιτικών και καθιστά εφικτή την διασφάλιση υψηλότερου επιπέδου προστασίας του περιβάλλοντος με μικρότερο κόστος.

1.4. Επίσης, η συνεκτίμηση και άλλων δραστηριοτήτων χρηματοπιστωτικής διαμεσολάβησης, καθώς και των δραστηριοτήτων που είναι συναφείς με τις δραστηριότητες ενδιάμεσων χρηματοπιστωτικών οργανισμών, καθιστά αναγκαία τη συλλογή και επεξεργασία των αντίστοιχων στατιστικών στοιχείων.

2. Συνοπτική παρουσίαση του περιεχομένου της πρότασης του Συμβουλίου

2.1. Ο προτεινόμενος κανονισμός (ΕΚ) αριθ. 58/97 αποσκοπεί να συμπληρώσει τον κανονισμό για τις στατιστικές διάρθρωσης των επιχειρήσεων (ΣΔΕ) με την προσθήκη δύο παραρτημάτων:

- Παράρτημα 6 - που αφορά ειδικά τον τομέα των χρηματοπιστωτικών ιδρυμάτων

- Παράρτημα 7 - που αφορά ειδικά τον τομέα των συνταξιοδοτικών ταμείων.

- Επιπλέον, θα διευρύνει την κάλυψη της οριζόντιας ενότητας (Παράρτημα 1) προκειμένου να συμπεριλάβει τις ακόλουθες δραστηριότητες οι οποίες δεν περιλαμβάνονται ακόμη:

- άλλοι ενδιάμεσοι χρηματοπιστωτικοί οργανισμοί

- συνταξιοδοτικά ταμεία

- δραστηριότητες συναφείς με τις δραστηριότητες ενδιάμεσων χρηματοπιστωτικών οργανισμών.

- Τέλος, εισάγει δύο πρόσθετες μεταβλητές για τον τομέα του περιβάλλοντος στο παράρτημα 2 του κανονισμού ΣΔΕ (βιομηχανία).

3. Γενικές παρατηρήσεις

3.1. Η συγκέντρωση στατιστικών στοιχείων υψηλής ποιότητας - βάσει των ακόλουθων επτά κριτηρίων: της σχετικότητας, της σαφήνειας, της επικαιρότητας, της συγκρισιμότητας, της συνεκτικότητας, της πληρότητας και της αξιοπιστίας - αποτελεί απαραίτητη προϋπόθεση τόσο για να μπορέσει η πολιτική εξουσία, όλων των επιπέδων, να σχεδιάσει και να υιοθετήσει τις κατάλληλες πολιτικές όσο και για να μπορέσουν οι οργανώσεις των εργοδοτών, οι συνδικαλιστικές οργανώσεις και οι σύλλογοι να βασισθούν σ' αυτές ώστε να αναπτύξουν τις δραστηριότητές τους. Ιδιαίτερα επιβάλλεται να διασφαλισθεί ότι ο στόχος αυτός δεν συνεπάγεται πρόσθετα βάρη - διοικητικά ή οικονομικά για τις επιχειρήσεις.

3.1.1. Στη συνέχεια επισημαίνονται ορισμένοι τομείς από τους οποίους απουσιάζουν οι πολιτικές που απαιτούνται για την εξάλειψη των εμποδίων που παρεμβάλλονται στην πρόοδο:

- η εξέλιξη της διαδικασίας της νομισματικής ολοκλήρωσης (ενιαίο νόμισμα)

- η ενιαία αγορά και η αξιολόγηση της αποτελεσματικής λειτουργίας της, καθώς και η αυξανόμενη σημασία των χρηματοπιστωτικών ιδρυμάτων, των συνταξιοδοτικών ταμείων και των δραστηριοτήτων χρηματοπιστωτικής διαμεσολάβησης, καθώς και των παρεμφερών με την εν λόγω διαμεσολάβηση δραστηριοτήτων

- η διαδικασία ελευθέρωσης του διεθνούς εμπορίου, συμπεριλαμβανομένου του τομέα των χρηματοπιστωτικών υπηρεσιών

- οι πολιτικές ανταγωνισμού, οι κοινωνικές, περιβαλλοντικές και επιχειρηματικές πολιτικές, καθώς και άλλες πολιτικές

- η κατάρτιση εθνικών και περιφερειακών λογαριασμών

- η εποπτεία της εφαρμογής των προληπτικών κανόνων που αφορούν τα χρηματοπιστωτικά ιδρύματα

- ο τομέας των συνταξιοδοτικών ταμείων που βρίσκεται σε πλήρη ανάπτυξη.

3.2. Παγκοσμιοποίηση

3.2.1. Η παγκοσμιοποίηση των διεθνών αγορών επιβάλλει στην ΕΕ την αξιολόγηση, μέσω στατιστικών στοιχείων, της εξέλιξης και της ανάπτυξης των μεγάλων οικονομικών ζωνών του κόσμου. Το στατιστικό σύστημα της ΕΕ θα πρέπει να έχει τη δυνατότητα να ανταποκριθεί στις προαναφερθείσες απαιτήσεις.

3.3. Εμπιστευτικότητα

3.3.1. Ο εμπιστευτικός χαρακτήρας των στατιστικών στοιχείων που συλλέγονται πρέπει να διασφαλισθεί πλήρως, μέσω της τήρησης των νομικών κανόνων που έχουν ήδη θεσπισθεί σε κοινοτικό επίπεδο.

3.4. Ενημέρωση

3.4.1. Η ενημέρωση των στατιστικών στοιχείων θα πρέπει να αποτελέσει στόχο άμεσης προτεραιότητας. Είναι απαράδεκτο να σημειώνονται καθυστερήσεις κατά τη συλλογή, την επεξεργασία και τη διαβίβαση των στοιχείων.

3.5. Διαθεσιμότητα

3.5.1. Τα στοιχεία μετά την επεξεργασία τους θα πρέπει να είναι διαθέσιμα εγκαίρως διότι σε διαφορετική περίπτωση χάνουν το ενδιαφέρον τους.

3.6. Επαγγελματική κατάρτιση

3.6.1. Θα πρέπει να περιληφθεί ακόμη ένα σημείο που να αναφέρεται στο κόστος της συνεχούς επαγγελματικής κατάρτισης.

3.7. Mικρομεσαίες επιχειρήσεις (ΜΜΕ)

3.7.1. Ο αριθμός των ΜΜΕ στην ΕΕ των 15(2) είναι εντυπωσιακός με αποτέλεσμα οι εν λόγω επιχειρήσεις, που καταλαμβάνουν σημαντικό τμήμα της επικράτειας των κρατών μελών, να βρίσκονται στο επίκεντρο των προσπαθειών για τη δημιουργία επιχειρήσεων και θέσεων απασχόλησης, ιδιαίτερα όσον αφορά τις εσωτερικές ζώνες των αντίστοιχων χωρών.

- αριθμός υφιστάμενων ΜΜΕ: 19370 εκατομμύρια

- αριθμός απασχολουμένων ατόμων: 75550 εκατομμύρια

(Τα προαναφερθέντα στοιχεία δεν αφορούν τις γεωργικές ΜΜΕ).

3.7.2. Η πραγματική κατάσταση που επικρατεί στην Ένωση αιτιολογεί, κατά την άποψη της ΟΚΕ, τις προσπάθειες για την αξιοποίηση της ξεχωριστής ενότητας που αφορά την επεξεργασία των στοιχείων για τις ΜΜΕ. Στο πλαίσιο αυτό θα ήταν σκόπιμο επίσης να συγκεντρωθούν ορισμένες ειδικές πληροφορίες, όπως πληροφορίες σχετικά με τον αριθμό των επιχειρήσεων που έχουν δημιουργηθεί και λειτουργούν, οι οποίες είναι ιδιαίτερα σημαντικές για το επιχειρηματικό περιβάλλον. Η ανάληψη ωστόσο παρόμοιων δραστηριοτήτων δεν θα πρέπει σε καμία περίπτωση να δημιουργήσει νέες απαιτήσεις ή πρόσθετες διατυπώσεις για τις ΜΜΕ.

3.7.2.1. Το κόστος συλλογής και επεξεργασίας των στοιχείων δεν θα πρέπει να είναι περισσότερο υψηλό από τα οφέλη που αναμένονται.

3.7.3. Οι γεωργικές ΜΜΕ θα διαδραματίσουν σημαντικό ρόλο σχετικά με τα στατιστικά στοιχεία που αφορούν το περιβάλλον.

4. Ειδικές παρατηρήσεις

4.1. Άρθρο 1

4.1.1. Στο άρθρο 5 προστίθενται οι ακόλουθες περιπτώσεις:

- μια λεπτομερής ενότητα για τις στατιστικές διάρθρωσης των χρηματοπιστωτικών ιδρυμάτων που ορίζεται στο παράρτημα 6,

- μια λεπτομερής ενότητα για τις στατιστικές διάρθρωσης των συνταξιοδοτικών ταμείων που ορίζεται στο παράρτημα 7,

- πραγματοποιούνται προσθήκες στα παραρτήματα 6 και 7.

4.2. Άρθρο 2

4.2.1. Το παράρτημα 1 του κανονισμού (ΕΚ) αριθ. 58/97 τροποποιείται με την προσθήκη στο τμήμα 5 της πρότασης αναφοράς σχετικά με το πρώτο έτος για το οποίο θα καταρτισθούν στατιστικές για τις τάξεις δραστηριοτήτων.

4.2.2. Το τμήμα 8 τροποποιείται προκειμένου να καθορισθούν οι προθεσμίες για τη διαβίβαση των στατιστικών στοιχείων εκ μέρους των κρατών μελών.

4.2.3. Το ζήτημα των ενδιάμεσων χρηματοπιστωτικών οργανισμών που εξετάζεται στο πλαίσιο του τίτλου Ι θα πρέπει να εξετασθεί στο πλαίσιο του Τμήματος 9 του παραρτήματος 1 του κανονισμού (ΕΚ) αριθ. 58/97 σύμφωνα με το τετραψήφιο επίπεδο ΝΑCE.

4.2.4. Η πρώτη πρόταση της παραγράφου 1 του τμήματος 10 τροποποιείται προκειμένου να προβλεφθεί η υποχρέωση των κρατών μελών να υποβάλλουν στην Επιτροπή έκθεση σχετικά με τον ορισμό, τη διάρθρωση και τη διαθεσιμότητα των πληροφοριών για διάφορες στατιστικές μονάδες.

4.3. Άρθρο 3

4.3.1. Πραγματοποιούνται ορισμένες τροποποιήσεις με σκοπό την προσαρμογή του εν λόγω άρθρου όπως:

- στο τμήμα 4, παράγραφος 3 του παραρτήματος 2

- στο τμήμα 4, παράγραφος 4 του παραρτήματος 2

- επίσης πραγματοποιούνται ορισμένες τροποποιήσεις και προσθήκες σχετικά με τον εξοπλισμό ελέγχου της ρύπανσης

- δαπάνες που αφορούν την προστασία του περιβάλλοντος καθώς και άλλες παρεμφερείς δαπάνες

- τροποποιείται το παράρτημα 2 του κανονισμού (ΕΚ) αριθ. 58/97, σχετικά με τις στατιστικές διάρθρωσης των επιχειρήσεων, περιλαμβάνοντας τις μεταβλητές που αναφέρονται στα ποσά που διατίθενται για τις τρέχουσες δαπάνες για την προστασία του περιβάλλοντος, συμπεριλαμβανομένων των επενδύσεων σε ολοκληρωμένες τεχνολογίες.

4.3.2. Στο τμήμα 7 γίνεται διάκριση των ακόλουθων περιβαλλοντικών τομέων:

- προστασία της ποιότητας του αέρα και του κλίματος

- διαχείριση των υγρών αποβλήτων

- διαχείριση των αποβλήτων και άλλες δραστηριότητες προστασίας του περιβάλλοντος.

4.3.3. Στο πλαίσιο του τίτλου που αφορά την προστασία του περιβάλλοντος προβλέπεται η συγκέντρωση στοιχείων σχετικά με τα ακόλουθα ζητήματα:

- προστασία των εδαφών

- προστασία των υπογείων υδάτων

- προστασία έναντι του θορύβου και των δονήσεων

- προστασία της βιοποικιλότητας και του φυσικού τοπίου, ακτινοβολία, έρευνα και ανάπτυξη

- γενική διαχείριση του περιβάλλοντος και αδιαίρετες δαπάνες.

5. Συμπεράσματα

5.1. Η ΟΚΕ συμφωνεί με την πρόταση κανονισμού του Ευρωπαϊκού Κοινοβουλίου και του Συμβουλίου που τροποποιεί τον κανονισμό (ΕΚ) αριθ. 58/97 σχετικά με τις στατιστικές διάρθρωσης των επιχειρήσεων, καθιερώνοντας δύο πρόσθετα παραρτήματα που αφορούν ορισμένους ειδικούς τομείς, ιδιαίτερα τον τομέα των πιστωτικών ιδρυμάτων και των συνταξιοδοτικών ταμείων, διευρύνοντας το παράρτημα 1 (άλλες υπηρεσίες χρηματοπιστωτικής διαμεσολάβησης και δραστηριότητες που είναι συναφείς με τις δραστηριότητες των ενδιάμεσων χρηματοπιστωτικών οργανισμών) και εισάγοντας δύο πρόσθετες μεταβλητές για τον τομέα του περιβάλλοντος στο παράρτημα 2 (βιομηχανία).

5.2. Η ΟΚΕ επισημαίνει επίσης το γεγονός ότι προβλέπεται η συλλογή στοιχείων για την κατάρτιση στατιστικών στοιχείων σχετικά με τη γενική αξιολόγηση των δαπανών πραγματοποιούνται με στόχο την προστασία του περιβάλλοντος.

Βρυξέλλες, 11 Ιουλίου 2001.

Ο Πρόεδρος

της Οικονομικής και Κοινωνικής Επιτροπής

Göke Frerichs

(1) ΕΕ C 236 της 11.9.1995, σ. 61, ΕΕ C 95 της 30.3.1998, σ. 43.

(2) Βλ. γνωμοδότηση της ΟΚΕ με θέμα "Η βιοτεχνία και οι ΜΜΕ στην Ευρώπη", EE C 221 της 7.8.2001.